CELEX: C2005/106/72
Language: el
Date: 2005-04-30 00:00:00
Title: Υπόθεση Τ-71/05: Προσφυγή του Jacques Wunenburger κατά της Επιτροπής των Ευρωπαϊκών Κοινοτήτων, που ασκήθηκε στις 14 Φεβρουαρίου 2005

30.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/35
            
         Προσφυγή του Jacques Wunenburger κατά της Επιτροπής των Ευρωπαϊκών Κοινοτήτων, που ασκήθηκε στις 14 Φεβρουαρίου 2005
   (Υπόθεση Τ-71/05)
   (2005/C 106/72)
   Γλώσσα διαδικασίας: η γαλλική
   Ο Jacques Wunenburger, κάτοικος Ζάγκρεμπ (Κροατία), εκπροσωπούμενος από τον Eric Boigelot, δικηγόρο, άσκησε στις 14 Φεβρουαρίου 2005 προσφυγή ενώπιον του Πρωτοδικείου των Ευρωπαϊκών Κοινοτήτων κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               1)
            
            
               να ακυρώσει το σχέδιο εκθέσεως βαθμολογήσεως για την περίοδο από 1ης Ιουλίου 1997 έως 30 Ιουνίου 1999, η οποία διαβιβάστηκε στον προσφεύγοντα στις 22 Μαρτίου 2002,
            
         
               2)
            
            
               να ακυρώσει το σχέδιο εκθέσεως βαθμολογήσεως για την περίοδο από 1ης Ιουλίου 1999 έως 30 Ιουνίου 2001, η οποία διαβιβάστηκε στον προσφεύγοντα στις 22 Μαρτίου 2002,
            
         
               3)
            
            
               να καταβάλει αποζημίωση λόγω ηθικής βλάβης, λόγω της απουσίας από τον προσωπικό φάκελο του προσφεύγοντος των εκθέσεων βαθμολογήσεως για τις περιόδους 1997-1999 και 1999-2001 και της ζημίας που προκλήθηκε στη σταδιοδρομία του, βλάβη που εκτιμάται ex aequo et bono στα 9 996 ευρώ, με την επιφύλαξη αυξήσεως κατά τη διάρκεια της διαδικασίας,
            
         
               4)
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Ο προσφεύγων στην παρούσα υπόθεση υποστηρίζει ότι από την περίοδο βαθμολογήσεως 1997-1999 δεν έχει λάβει καμιά οριστική έκθεση βαθμολογήσεως.
   Υπενθυμίζει συναφώς ότι, κατά πάγια νομολογία, μία έκθεση βαθμολογήσεως δεν μπορεί να ακυρωθεί μόνον εκ του λόγου ότι συντάχθηκε με καθυστέρηση, εκτός εάν συντρέχουν εξαιρετικές περιστάσεις· τέτοια περίσταση μπορεί να είναι η καθυστέρηση στην κατάρτισή της σε βαθμό που οι βαθμολογητές να μη θυμούνται πλέον τις παρασχεθείσες υπηρεσίες. Αυτό ισχύει στην περίπτωση των επίδικων εκθέσεων βαθμολογήσεως.
   Προς στήριξη των ισχυρισμών του, ο προσφεύγων προβάλλει τα εξής:
   
               —
            
            
               Παράβαση των άρθρων 225, δεύτερο εδάφιο, 26 και 42 του Κανονισμού Υπηρεσιακής Καταστάσεως, καθώς και γενικών εκτελεστικών διατάξεων των σχετικών με την εφαρμογή του άρθρου 43 του ίδιου Κανονισμού περί της διαδικασίας συντάξεως της εκθέσεως βαθμολογήσεως.
            
         
               —
            
            
               Κατάχρηση εξουσίας.
            
         
               —
            
            
               Παραβίαση ορισμένων γενικών αρχών του δικαίου, όπως αυτής του σεβασμού των δικαιωμάτων του αμυνομένου, της χρηστής διοικήσεως, της δικαιολογημένης εμπιστοσύνης και της τηρήσεως του καθήκοντος αρωγής, της αρχής της ίσης μεταχειρίσεως και των αρχών βάσει των οποίων η ΑΔΑ υποχρεούται να εκδίδει απόφαση μόνο βάσει νόμιμης αιτιολογίας, ήτοι αιτιολογίας κατάλληλης για την υπόθεση που να μην εμφανίζει πρόδηλα σφάλματα εκτιμήσεως στο πραγματικό και στο νομικό μέρος.